Anita Knakkergaard (DF), 2011-04-29:
Lovforslaget giver mulighed for salg af almene boliger og udmønter en del af aftalen mellem regeringen, Dansk Folkeparti og Radikale Venstre, som blev indgået den 8. november 2010, om en styrket indsats i ghettoområderne og anvendelsen af den almene boligsektors midler.
Med lovforslaget gennemføres en ny salgsordning, der erstatter den gamle forsøgsordning, og der sker en sammenskrivning af den permanente ordning om salg af almene boliger i ghettoområder.
I Dansk Folkeparti mener vi, at en kombination af almene udlejningsboliger, private udlejningsboliger og andelsboliger kan give en bedre beboersammensætning, og med lovforslaget gives der nu mulighed for, at boligorganisationen og kommunen med afdelingens godkendelse har værktøjet til denne kombination.
Der bliver med den nye ordning mulighed for afhændelse til en andelsboligforening, der er stiftet af beboerne, og hvor mindst 50 pct. af lejerne i beboelseslejlighederne ved indgåelse af købsaftalen skal være medlem af foreningen.
Det har været § 75 a, hvor der står, at socialministeren efter fælles ansøgning fra kommunalbestyrelsen og den almene boligorganisation kan godkende salg af almene familieboliger i boligorganisationens afdelinger i kommunen.
Der kan ansøges om salg til almene lejere af boligerne og salg af ledige boliger.
Kommunalbestyrelsen og boligorganisationen meddeler, hvilke afdelinger og boliger der kan og skal omfattes af salget.
Kommunalbestyrelsen og boligorganisationen kan fastsætte kriterier for, hvem der kan sælges til i udsatte almene boligafdelinger.
I § 75 b står der: »Socialministeren kan efter ansøgning fra kommunalbestyrelsen godkende salg af almene familieboliger i kommunen til almene lejere af boligerne.
Stk. 2.
Socialministeren kan efter ansøgning fra en almen boligorganisation godkende salg af almene familieboliger i boligorganisationens afdelinger til almene lejere af boligerne.«
Men væsentligste for Dansk Folkeparti har været § 75 c, hvor der står i stk. 1 og 3: »Afdelingsmødet godkender salg efter § 75 a og § 75 b, herunder de fastsatte kriterier ved salg af boliger i udsatte almene boligafdelinger og den trufne beslutning om lejernes ret til lån som nævnt i § 75 i, stk. 1.
Afdelingsmødet godkender endvidere efterfølgende ændringer af salgets omfang samt efterfølgende ændringer af de fastsatte kriterier ved salg i udsatte afdelinger.« …
salg efter § 75 b skal afdelingsmødets godkendelse som nævnt i stk. 1
bekræftes ved urafstemning med tilslutning fra mindst 2/3 af afdelingens samlede antal stemmer.«
Jeg vil kort komme ind på den omtalte lånemulighed.
Ved salg efter § 75 a kan kommunalbestyrelsen og den almene boligorganisation beslutte, at afdelingen kan yde et rente- og afdragsfrit lån på 30 pct. af markedsprisen til almene lejere i afdelingen, som køber deres egen bolig eller en ledig bolig i afdelingen.
Dansk Folkeparti har endvidere fået indført, at der 3 år efter lovforslagets ikrafttræden gennemføres en evaluering af salget af almene boliger.
Vi mente, det var nødvendigt med en evaluering, da der i lovforslaget kun er ejendomsmæglervurdering ved salg af enkelte lejligheder til lejerne og ikke ved salg af en hel blok.
Forslaget indeholder dispensation til etablering af servicebutikker i ældre- og plejeboligbebyggelse i yderområderne til under markedslejen.
Det er en betingelse for udlejning under markedslejen, at erhvervsarealerne og ældreboligerne er beliggende i et yderområde og ikke overstiger 250 m².
I Dansk Folkeparti mener vi, det er et godt initiativ for ældre personer med handicap, men det er frivilligt for kommuner og regioner, om de vil gøre brug af muligheden.
Loven træder i kraft den 1. juli 2011.
Vi er i Dansk Folkeparti selvfølgelig positive over for forslaget og ser frem til udvalgsbehandlingen.